text: Kommune betaler penge tilbage til danskere
  21 juli 2017 kl. 08.45
  I Esbjerg har 46 borgere fået penge tilbage, fordi de fejlagtigt har været sendt på den omstridte integrationsydelse.
  Da den omstridte integrationsydelse blev indført, blev også danske statsborgere med rødbedefarvet pas tvunget fra kontanthjælp og over på den lavere ydelse, der er på SU-niveau.
  Men det stred imod EU-retten. Derfor har landets kommuner gennemgået de mange sager og i nogle tilfælde ændret afgørelserne samt betalt penge tilbage til borgere. 
  I fire af landets største kommuner - København, Odense, Aalborg og Esbjerg - har godt 450 borgere fået penge igen. Andre borgere venter dog stadig på en afgørelse.
  Det viser en rundspørge, Avisen.dk har foretaget i de relevante forvaltninger i kommunerne. Aarhus blev også spurgt, men har endnu ikke overblik over, hvor mange der har fået penge retur.
  I Esbjerg har kommunen screenet 719 sager. Det resulterede i, at 46 borgere fik efterbetaling.
  - Vi valgte at screene alle sager og tog herefter kontakt til borgerne i de sager, hvor vi havde behov for yderligere oplysninger, skriver Katrine Sehested Hansen, kontorchef for kommunens afdeling for Borger & Arbejdsmarked til Avisen.dk.
  